ทองปิดร่วง 5.9 ดอลลาร์
สัญญาทองคำตลาดนิวยอร์กปิดร่วงลง 5.9 ดอลลาร์  แรงขายทำกำไรฉุด
29 ส.ค. 2555

สัญญาทองคำตลาดนิวยอร์กปิดร่วงลง 5.9 ดอลลาร์  แรงขายทำกำไรฉุด
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 5.9 ดอลลาร์ หรือ 0.35% ปิดที่ 1,669.7 ดอลลาร์/ออนซ์
นักลงทุนเข้ามาเทขายทำกำไรหลังจากสัญญาทองคำทะยานขึ้นติดต่อกันในช่วงหลายวันทำการที่ผ่านมา ซึ่งส่งผลให้สัญญาทองคำอ่อนแรงลงเมื่อคืนนี้
อย่างไรก็ตาม สัญญาทองคำปรับตัวลงในกรอบที่จำกัด เพราะตลาดยังคงได้รับแรงหนุนจากการอ่อนค่าของสกุลเงินดอลลาร์และความแข็งแกร่งของราคาน้ำมันดิบ โดยสกุลเงินดอลลาร์อ่อนแรงลงหลังจากคอนเฟอเรนซ์ บอร์ด เปิดเผยว่าดัชนีความเชื่อมั่นผู้บริโภคสหรัฐร่วงลงแตะระดับ 60.6 จุดในเดือนส.ค. ซึ่งเป็นระดับต่ำสุดนับแต่เดือนพ.ย.2554 จากระดับ 65.4 จุดในเดือนก.ค.
นักลงทุนยังคงจับตาดูความเคลื่อนไหวของธนาคารกลางสหรัฐ (เฟด) โดยเบน เบอร์นันเก้ ประธานเฟดมีกำหนดจะแถลงมุมมองทางเศรษฐกิจในการประชุมที่เมืองแจ็คสันโฮล มลรัฐไวโอมิง ในวันที่ 31 ส.ค.นี้ ขณะที่นักลงทุนบางกลุ่มคาดว่า เบอร์นันเก้อาจจะส่งสัญญาณการใช้มาตรการกระตุ้นเศรษฐกิจเพิ่มเติมในการประชุมครั้งนี้